Minn ta’ lanqas ħames persuni nqatlu u mal-20 ruħ oħra ndarbu fi splużżjoni qawwija f’karozza bomba f’Beirut. L-ispluzzjoni li saret f’subborg fin-naħa t’isfel tal-kapitali Lebaniza, waslet biex iġġarraf parti minn bini f’Beirut fejn il-grupp Xiita Hezbollah huwa b’saħħtu. Daħna kbira dehret tiela ‘l fuq filwaqt li s-servizzi tal-emerġenza kellhom diffikulta jaslu fil-post minħabba li n-nies ħarġu fit-toroq malli semgħu l-ispluzzjoni. Uħud għamlu li setgħu biex jgħinu fil-ħidma biex jintefa n-nar, inkluż nar li ħakem numru ta’ karozzi. F’dawn l-aħħar xhur, Beirut spiss kienet fil-mira ta’ splużżjonijiet bil-bombi, riżultat tat-tensjoni bejn is-Sunni u x-Xiiti dwar il-gwerra fis-Sirja. Eks Ministru li kien Sunni u kritiku tal-Hezbollah, Mohamad Chatah, inqatel fi spluzzjoni b’karozza bomba nhar il-Ġimgha.